Myrskymielellä
Kuohu koski pauhuasi, kuohu kovemmasti,
 laula virttä vapauden, laula hurjemmasti,
 lennä laine lakkapäinen, lennä että pärskyy,
 paaden kylkeen kimmahtaos, että louhet tärskyy.

 Vingu viima vinhemmasti, vingu myrskysäines,
 tullos tuuli tuiskuinesi, tullos tuulispäines,
 nouse kuohu kuilustasi, vello syvänteitä,
 peitä vuoret vahdollas ja hyrskyt kauvas heitä.

 Herää Ukko taivahan ja iske tulinuoli,
 josta valppaaks valvahtaisi maailmasta puoli;
 josp’ on sitten jymiseis ja pilvilöissä ärjyis,
 että kurjat pelkurimme peloissansa värjyis.

 Päästä, Vanha, valloillensa maisen myrskyn raivo!
 Elementit irroitellos, avo auki taivo!
 Vallitkohon maailmassa myrsky alituinen,
 ettei tuntuis rinnassani tuska tuiretuinen.